Hooggeregshof in Pretoria beslis dat Valke Hoof pos moet ontruim | SAUK.co.za - Nuus.info
Die DA het die hooggeregshof in Pretoria se beslissing dat genl.maj.Berning Ntlemeza, hoof van die Valke, onmiddellik sy pos moet ontruim, verwelkom.
“Ons versoek al lankal dat hy uit sy posisie verwyder moet word weens sy ongeskiktheid om in die pos te dien en sy prosedureel gebrekkige aanstelling,” het Zakhele Mbhele, DA-LP, gesê. “Ntlemeza moet die beslissing respekteer en sy kantoor onmiddellik ontruim.”
Volgens Mbhele het Ntlemeza geslaag in sy politieke doel, naamlik om Pravin Gordhan, voormalige minister van nansies, te teiken. “Die nuwe minister [van polisie] moet nou verseker dat die Valke ŉ onafhanklike misdaadbestrydingseenheid is en dat die hoof van die Valke ŉ persoon met integriteit is wat die belange van Suid-Afrika eerste stel.”
Fikile Mbalula, die nuwe minister van polisie, het Woensdag sy voorganger se aansoek om te appelleer teen die hof se vorige beslissing rakende Ntlemeza, teruggetrek. Mbalula sal intussen Donderdag ŉ mediakonferensie hou oor die pad vorentoe.
Nathi Nhleko, die voormalige minister van polisie, het verlede maand hofdokumente ingedien om te appelleer teen die hof se besluit dat sy aanstelling van Ntlemeza ter syde gestel moet word. Hy het die aansoek ingedien nadat die hooggeregshof in Pretoria beslis het Nhleko moet Ntlemeza se aanstelling ter syde stel.
Die Helen Suzman-stigting (HSS) en Freedom Under Law (FUL) het die aansoek ingedien om Ntlemeza se aanstelling ter syde te laat stel. Nhleko het Ntlemeza aangestel ten spyte daarvan dat regter Elias Matojane in Februarie 2015 bevind het Ntlemeza was “bevooroordeeld en oneerlik” en het nie oor “integriteit en eerbaarheid” beskik nie.
« ‘n Blik op 1906 se Onderrig en onderwys
Man word trompop in sy huis geskiet »